Dís waarom KSA-direkteur bedank | Netwerk24
Deur Johann de Jager 03 Desember 2019 16:31
Die onafhanklike direkteur van Krieket Suid-Afrika wat haar bedanking ingedien het, het verlede week in die Kaap nog gehelp om vir die oud-Proteakaptein Graeme Smith te probeer oorreed om die pos as direkteur van krieket weer te oorweeg.
Die voorblad van ’n boek oor die lewensverhaal van prof. Shirley Zinn.
Gebeure oor die naweek het egter gelei dat prof. Shirley Zinn haar bedanking met onmiddellike ingang ingedien het.
“Die rede vir my bedanking hou verband met die beginsels van korporatiewe bestuur wat nie nagekom word nie,” was die rede wat sy Dinsdag in ’n e-pos verskaf het.
Zinn, Thabang Moroe, die uitvoerende hoof en Chris Nenzani, die president van KSA, was by Smith om vas te stel wat hom nog pla ná sy verklaring vroeër toe hy hom weens bedenkinge onttrek het.
Twee dinge oor die naweek het Zinn geknak en besluit dat sy nie verder so wil aangaan nie.
Eers was daar die nuus dat vyf joernaliste se akkreditasie deur KSA teruggetrek is.
Die laaste strooi vir haar was ’n koerantberig Sondag waarin gestaan het Smith, met wie hulle nog onderhandel, is gereed om die pos op te neem en daar op goeie gesag verneem is dat hy die kontrak gaan onderteken.
Dít was volgens haar onvanpas aangesien Smith nog hoegenaamd nie naby daaraan was om pen op papier te sit nie.
Waar die betrokke publikasie sy inligting bekom het, is onduidelik.
Smith was self nie baie in sy noppies daaroor nie.
Hy het Maandag op Twitter verduidelik waar hy staan.
Die voormalige Protea-kaptein bevestig hy onderhandel steeds met KSA, maar hy is steeds bekommerd oor ’n aantal aspekte rakende die posisie.
Meer oor: Graeme Smith | Ksa | Shirley Zinn | Thabang Moroe | Krieket Suid-Afrika
KSA stel nuuskonferensie tot Saterdag uit